Pyhän Katariinan kirkko (Turku)

Pyhän Katariinan kirkko (ruots. Sankta Katarina kyrka) on keskiaikainen kivikirkko, joka sijaitsee Turussa Nummen kaupunginosassa, lähes keskellä ylioppilaskylää Varsinais-Suomessa. Kirkko on pyhitetty Pyhälle Katariinalle ja Pyhälle Henrikille.

Historia

Kaarinan (Nummen) seurakunnan kirkkoherra mainitaan ensimmäisen kerran 1309 luvulla ja itse kirkko vuonna 1396. Nykyistä kivistä kirkkoa edelsi luultavasti puinen kirkkorakennus jonka vihkivät käyttöön Turun piispa Hemming ja Växjön piispa Tuomas 23. tammikuuta 1351. Kirkon vanhin osa on sakaristo jonka etelänpuoleiseen kylkeen rakennettiin kaksilaivainen kirkkosali. Kaksilaivaisuus viittaa siihen, että kirkko olisi rakennettu kivestä jo 1300-luvulla, samaten kuin kiviaineksen vaakasuora ja tasainen limitys ja päätykoristeiden puute. Vuonna 1396 vitaaliveljeksiksi kutsutut saksalaiset merirosvot ryöstivät ja polttivat vanhan kirkon. Uuden kirkkorakennuksen rakennustyöt käynnistyivät 1400-luvun alkupuolella. Tällöin kirkon rakenne muutettiin kolmilaivaiseksi. 

Aikaisemmin kirkko sijaitsi Kaarinan kunnan alueella ja oli nimeltään Kaarinan kirkko. Vuonna 1939 kirkon ympärillä oleva Nummen alue liitettiin Turkuun, minkä jälkeen Kaarinan seurakunta ulottui sekä Turun että Kaarinan alueille. Vuonna 1991 Kaarinan puoleiset osat seurakuntaa irrotettiin omaksi seurakunnaksi kunnanrajaa pitkin. Sekaannusten välttämiseksi Turun kaupungin puolelle jäänyt osa seurakuntaa sai uuden nimen Turun Katariinanseurakunta ja kirkon nimeksi tuli Pyhän Katariinan kirkko. Kirkko on nimetty Katariina Aleksandrialaisen mukaan vuonna 1991. Pyhä Katariina Aleksandrialainen esiintyy kirkon yhteydessä ensimmäisen kerran 1309 sinetissä, jolla Nummen kirkkoherra Jaakob vahvisti tuolloin tapahtuneen piispanvaalin. Kaarinan kaupungin (silloin vielä kunnan) alueella oleva seurakunta on nimeltään Kaarinan seurakunta, ja Hovirinnan seurakuntakeskuksesta tuli uusi Kaarinan kirkko.

Pyhän Katariinan kirkko on nykyään toinen Turun Katariinanseurakunnan kahdesta kirkosta – toinen on Varissuon kirkko.

Rakenne, sisustus ja esineistö

Kirkko sai vuonna 2000 lasiteoksen, alttarireliefin Lempeä Maria, jonka on tehnyt tunnettu lasimaalausten tekijä, turkulainen taiteilija Hannu Konola.

Kulttuuriympäristö
Museovirasto on määritellyt Pyhän Katariinan kirkon ympäristöineen yhdeksi Suomen valtakunnallisesti merkittävistä rakennetuista kulttuuriympäristöistä. Kirkkoympäristöön kuuluvat kirkkotarha kolmine hautakappeleineen, kellotapuli vuodelta 1826, kirkkotori, kirkkoaitat ja alkuperäisillä paikoillaan säilyneet Kaarinan Nummen kylän kantatalot Pappila, Kuikkula, Kylä ja Simola, joiden rakennuskanta on pääosin 1700–1800-luvuilta.

Katso myös
Luettelo Suomen keskiaikaisista kivikirkoista

Lähteet

Viitteet

Aiheesta muualla

Kuvia 

Suomen keskiaikaiset kivikirkot
Piikkiö
Kaarinan rakennukset ja rakennelmat
Kaarinan historia
Varsinais-Suomen kirkkorakennukset
Valtakunnallisesti merkittävät rakennetut kulttuuriympäristöt Suomessa

Suomen keskiaikaiset kivikirkot
Turun kirkkorakennukset
Valtakunnallisesti merkittävät rakennetut kulttuuriympäristöt Suomessa
Nummi (Turku)
Suomen 1300-luvulla rakennetut rakennukset ja rakennelmat
Suomen 1400-luvulla rakennetut rakennukset ja rakennelmat
Turun suojellut rakennukset